L’Ajuntament de Burjassot i el Centre Ocupacional Los Silos signen un conveni de col·laboració
2025-07-24

Implicat de ple a ajudar a tots els col·lectius socials i, especialment, a aquells que es preocupen i treballen amb persones amb qualsevol tipus de capacitat diferent a la resta, l’Ajuntament de Burjassot ha signat aquest matí un acord de col·laboració amb el Centre Ocupacional Los Silos.

El despatx d’alcaldia ha sigut testimoni de la citada signatura rubricada per l’alcalde de Burjassot, Rafa García i pel president de l’Associació de Professionals del Centre Ocupacional Los Silos de Burjassot, Julián Oviedo Parra. En la signatura també ha estat present la regidora de Serveis Socials, Isabel Mª Mora.

El conveni signat mostra l’interés de l’Ajuntament i de l’entitat burjassotera, de fomentar, promoure i desenvolupar programes i projectes de caràcter integral, que contribuïsquen al desenvolupament dels individus, famílies i/o col·lectius de les persones amb algun tipus de diversitat funcional, amb la finalitat de fomentar la millora de la integració i del benestar dels beneficiaris.